দুর্ঘটনা দুর্ঘটনাই। তা নিয়ে রাজনীতি করা অনভিপ্রেত। কিন্তু দুর্ঘটনা যাতে না-ঘটে, সেই ব্যবস্থা নেওয়াটা জরুরি। ব্যবস্থা একদিনে নেওয়াও যায় না। তার জন্য নির্দিষ্ট পরিকল্পনা করতে হয়। আমাদের রাজ্যে এ-জাতীয় পরিকল্পনারই বড্ড অভাব। এবং সে কারণেই বারংবার হাসপাতালগুলিতে আগুন লাগছে। গত কয়েকমাসে বেশ কয়েকবার হাসপাতালে আগুন লাগার ঘটনা ঘটেছে। যার মধ্যে বহরমপুর মেডিক্যাল কলেজের ঘটনা সবচেয়ে ভয়াবহ। একটি শিশু-সহ বেশ কিছু মানুষের প্রাণহানি ঘটেছিল সেখানে। প্রশাসনের তরফ থেকে প্রতিশ্রুতিও দেওয়া হয়েছিল, রাজ্যের প্রতিটি হাসপাতালের অগ্নিসুরক্ষা-ব্যবস্থা খতিয়ে দেখা হবে।
কথা অনেক সময়ই কথার কথা হয়েই থেকে যায়। ব্যবস্থা যে হয়নি, তার প্রমাণ এস এস কে এম হাসপাতালের আগুন। অগ্নিকাণ্ড এ ক্ষেত্রে ভয়াবহ চেহারা নিতে পারত। হয়নি কারণ, হাসপাতালের কর্মীরা দ্রুততার সঙ্গে আগুন নেভানোর ব্যবস্থা করেছেন। এবং রোগীদের সুরক্ষিত জায়গায় পাঠাতে পেরেছেন। মনে রাখা দরকার, এই কর্মীদেরই অনেকের বিরুদ্ধে ‘দালালচক্রে’র সঙ্গে যুক্ত থাকার ‘অভিযোগ’ আছে। অভিযোগ যা-ই থাক, সোমবার তাঁরা যে দক্ষতার প্রমাণ দিয়েছেন, তা প্রশংসনীয়।
দ্রুত আগুন নেভানো প্রশংসাযোগ্য হলেও মূল প্রশ্নটি থেকেই যায়। আগুন লাগে কেন? কেন অতীত থেকে শিক্ষা নেয় না প্রশাসন? কেন হাসপাতালগুলির অগ্নিনির্বাপণ ব্যবস্থার সংস্কার হয় না? প্রশ্নগুলি কেবল রাজ্য প্রশাসনের উদ্দেশেই নয়। কেন্দ্রীয় প্রশাসনের কাছেও এইসব প্রশ্ন সমান জরুরি। কানপুরের কাছে যে ভয়াবহ রেল দুর্ঘটনা ঘটেছে, তা দুঃখজনক। কিন্তু লাইনের ফাটল কেন আগে চোখে পড়ল না? সামান্য গাফিলতি যে ভয়াবহ দুর্ঘটনা ঘটাতে পারে, রেল কর্তৃপক্ষ তা অতীতেও দেখেছেন। কিন্তু, আগাম ব্যবস্থা গ্রহণ করা হয়নি। হলে, ভবিষ্যতের দুর্ঘটনা এড়ানো যায়। স্টিফেন কোর্টে আগুন লাগার পর রাজ্য দমকল বিভাগের দুরবস্থা টের পাওয়া গিয়েছিল। গত কয়েকবছরে হয়তো সেই বিভাগে সামান্য সংস্কার হয়েছে। কিন্তু দুর্ঘটনা হতে 
না-দেওয়ার মানসিকতাটি তৈরি হয়নি। সময় থাকতে প্রশাসন তৎপর হোক। ঘটনা ঘটলে ব্যবস্থা নয়, ঘটনা যাতে না ঘটে, তারই আগাম ব্যবস্থা নেওয়া হোক।